Kes kord Egiptuses käinud ja Niiluse vett joonud, tuleb kindlasti tagasi, usuvad egiptlased. Niiluse vett töödeldakse tõepoolest ümber joogiveeks, tõenäoliselt tullakse aga tagasi lihtsalt seepärast, et ühe lühikese reisiga on maa varamu hõlmamatu.  Tsivilisatsiooni hällina tuntud Egiptusesse tullakse kuulsate paikade ja hästisäilinud ajaloo-aarete  pärast, aga ka rannapuhkust veetma ning golfi mängima.  Punase mere erakordselt liigirikas värviline veealune maailm meelitab siia sukeldumisest innustunuid kogu maailmast. Egiptuses võib puhkus olla täpselt selline, nagu igaüks ette kujutab - erakordselt rikkalik ajaloopärand, eksootika, päike ja kristallselge merevesi pakuvad avastamisrõõmu ja elamusi mitmeks reisiks.